**SELETUSKIRI**

**maaeluministri määruse „Põllumajandusministri ja maaeluministri määruste muutmine” eelnõu juurde**

**1. Sissejuhatus**

Maaeluministri määrus „Põllumajandusministri ja maaeluministri määruste muutmine” kehtestatakse taimede paljundamise ja sordikaitse seaduse § 3 lõike 3, § 4 lõike 3, § 61 lõike 4, § 62 lõike 6, § 26 lõike 4, § 64 lõike 5, § 65 lõigete 4 ja 7, § 72 lõike 5, § 73 lõigete 8 ja 9, § 74 lõike 5, § 75 lõigete 2 ja 4, § 76 lõike 4, § 96 lõike 2, § 101 lõike 4, § 104 lõike 4, § 105 lõike 5, § 1062 lõike 8, § 117 lõike 5 ning § 118 lõike 8 alusel.

Määrusega muudetakse:

1) põllumajandusministri 5. mai 2006. a määrust nr 60 „Köögiviljakultuuride seemne kategooriad ning köögiviljakultuuride seemne tootmise ja turustamise nõuded” (edaspidi *määrus nr 60*);

2) põllumajandusministri 24. aprilli 2006. a määrust nr 52 „Peediseemne kategooriad ning peediseemne tootmise ja turustamise nõuded” (edaspidi *määrus nr 52*);

3) põllumajandusministri 3. mai 2006. a määrust nr 58 „Seemnekartuli kategooriad ning seemnekartuli tootmise ja turustamise nõuded” (edaspidi *määrus nr 58*);

4) põllumajandusministri 24. aprilli 2006. a määrust nr 56 „Söödakultuuride seemne kategooriad ning söödakultuuride seemne tootmise ja turustamise nõuded” (edaspidi *määrus nr 56*);

5) põllumajandusministri 24. aprilli 2006. a määrust nr 55 „Teraviljaseemne kategooriad ning teraviljaseemne tootmise ja turustamise nõuded” (edaspidi *määrus nr 55*);

6) põllumajandusministri 24. aprilli 2006. a määrust nr 53 „Õli- ja kiudtaimede seemne kategooriad ning õli- ja kiudtaimede seemne tootmise ja turustamise nõuded” (edaspidi *määrus nr 53*).

Määruse eelnõu on välja töötatud eesmärgiga ajakohastada seemne ja seemnekartuli sertifitseerimiseks taotluse esitamise tähtaeg.

Eelnõu on koostanud Maaeluministeeriumi taimetervise osakonna nõunik Kristiina Digryte (tel 625 6275, e-post kristiina.digryte@agri.ee) ja sama osakonna peaspetsialist Merjan Savila (tel 625 6282, e-post merjan.savila@agri.ee). Eelnõule on juriidilise ekspertiisi teinud Maaeluministeeriumi õigusosakonna nõunik Mari-Liis Kivipõld (tel 625 6283, e-post mari-liis.kivipold@agri.ee) ning eelnõu on keeleliselt toimetanud sama osakonna peaspetsialist Leeni Kohal (tel 625 6165, e-post leeni.kohal@agri.ee).

**2. Eelnõu sisu ja võrdlev analüüs**

Määruse eelnõuga muudetakse määrustes nr 52, 53, 55, 56, 58 ning 60 seemne ja seemnekartuli sertifitseerimiseks taotluse esitamise tähtaegu. Peedi-, õli- ja kiudtaimede, teravilja- ning söödakultuuride seemne ja seemnekartuli sertifitseerimiseks esitab taotluse sordi omanik, esindaja või säilitaja Põllumajandusametile (alates 01. jaanuarist 2021 Põllumajandus- ja Toiduametile). Viimastel aastatel on Põllumajandusametis toimunud teenuste, sealhulgas e-teenuste kasutamise lihtsustamine. Seni pidi sordi omanik, esindaja või säilitaja sertifitseerimise taotluse esitamiseks vajalikud lisadokumendid esitama paberkandjal ja sordi omanikelt kinnituste saamine oli ajakulukas. MTÜ Eesti Seemneliit on samuti teinud maaeluministeeriumile 11. juunil 2020 saadetud kirjas ettepaneku muuta sertifitseerimise taotluse esitamise tähtaega hilisemaks ning see on läbi räägitud Põllumajandusameti ja Põllumajandusuuringute Keskusega 30. juunil 2020 toimunud kohtumisel.

**Eelnõu §-ga 1** muudetakse köögiviljakultuuride seemnete tootmise ja turustamise määrust nr 60.

**Eelnõu § 1 punktiga 1** muudetakse § 8 lõikes 2 seni kehtinud köögiviljakultuuride seemne sertifitseerimiseks taotluse esitamise tähtaeg kahe nädala võrra hilisemaks, mai keskpaigast kuu lõppu. Põllumajandusamet on loonud klientidele oma pakutavate teenuste kiireks ja mugavaks kasutamiseks e-teenuste kasutamist soodustava keskkonnana kliendiportaali. Kliendiportaali kaudu taotluse esitamine lihtsustus ja e-teenuste kasutamisele võtmisega vähenes tunduvalt sertifitseerimise taotluste menetlemise aeg.

Samasisulised muudatused tehakse ka määruses nr 52, nr 55 punktis 3 ja nr 56.

**Eelnõu § 1 punktiga 2** muudetakse ja lisatakse määruse lisa 6 tabel uues sõnastuses. Võrreldes määruse kehtiva lisaga 6 kustutatakse tabelist 8. real olev hariliku tomati kahjustaja *Xanthomonas fuscans subsp*. *fuscans* Schaad *et al.*, sest tegemist on vastavalt direktiivi 2020/177/EL[[1]](#footnote-2), mille kohaselt kehtestatakse nõuded teatud taimeliikide seemnete ja muu taimse paljundusmaterjali kvaliteeti vähendavate taimekahjustajate esinemise lubatud piirmäärade kohta, VI lisale põõsas- ja lattoa kahjustajaga. Samuti lisatakse kahele taimekahjustajatele eesti keelsed nimetused vastavalt melon-maavitsa mosaiikviirus (*Pepino mosaic virus*) ja kartuli värtnaviroid (*Potato spindle tuber viroid*).

**Eelnõu §-ga 2** muudetakse peediseemne tootmise ja turustamise määruses nr 52 sertifitseerimiseks taotluse esitamise tähtaeg hilisemaks. Täpsemalt on muudatus lahti seletatud § 1 punktis 1.

**Eelnõu §-ga 3** muudetakse seemnekartuli tootmise ja turustamise määrust nr 58 ja asendatakse paragrahvi 7 lõikes 2 tekstiosa „1. juuniks” tekstiosaga „15. juuniks”. Põllumajandusameti kliendiportaalis rakendus 6. juunil 2019. aastal uuendus, mille kohaselt saavad seemnekartuli tarnijad, sordiomanikud -esindajad esitada taotlust elektroonselt. Taotluse esitaja ei pea edaspidi paberkandjal dokumente koguma ja saama paberikandjale sordiomaniku kinnitust ning lisaks on ära jäänud dokumentide posti teel saatmise ajakulu.

**Eelnõu §-ga 4** muudetakse söödakultuuride seemne tootmise ja turustamise määruses nr 56 sertifitseerimiseks taotluse esitamise tähtaeg hilisemaks. Täpsemalt on muudatus lahti seletatud § 1 punktis 1.

**Eelnõu §-ga 5** muudetakse teraviljaseemne tootmise ja turustamise määrust nr 55.

**Paragrahvi 5 punktiga 1** muudetakse tatra sertifitseeritud seemne kategooria mõistet. Tatra sertifitseeritud seemnekategooria seeme võib olla toodetud eliitseemnest või sordi omaniku, esindaja või säilitaja kirjaliku taotluse alusel sordi säilitamiseks ettenähtud meetodite kohaselt supereliitseemnest või sellele eelneva põlvkonna seemnest. Võrreldes olemasoleva sõnastusega jäetakse välja võimalus toota tatra seemet sertifitseeritud kategooria seemnest ning lisatakse supereliitseemne või sellele eelneva kategooria seeme. Supereliitseemnele eelneva kategooria seeme on aretusseeme ning tegemist on tavapärase seemnete paljundamise süsteemiga. Muudatusega võimaldatakse minna üle tatra seemne tootmises ajutiselt kehtestatud võimaluselt tavapärasele seemne paljundamise süsteemile. Algselt polnud tatra seemet võimalik aretusseemnest toota, kuid nüüd toimub Eestis tatra seemne paljundamine ning sellest tulenevalt on vajalik täpsustada olemasolevat sõnastust.

**Paragrahvi 5 punktiga 2** täiendatakse paragrahvi 4 lõike 9 nimetatud teraviljaliikide nagu hariliku nisu, spelta nisu, kõva nisu, hariliku kaera, hariliku odra ja tritikale teise põlvkonna sertifitseeritud seemne kategooria mõistet täiendades seda supereliitseemne või sellele eelneva kategooria seemnega. Muudatusega ühtlustatakse mõiste teiste liikide sertifitseeritud seemne kategooriate mõistetega.

**Paragrahvi 5 punktiga 3** muudetakse sertifitseerimiseks taotluse esitamise tähtaeg 15. mai hilisemaks. Täpsemalt on muudatus lahti seletatud § 1 punktis 1.

**Eelnõu §-ga 6** muudetakse õli- ja kiudtaimede seemne turustamise määrust nr 53. Sarnaselt teiste põllukultuuride (eelnõu § 1 punktis 1, §-des 2, 4 ja 5 punktis 3) seemnete sertifitseerimiseks taotluse esitamise tähtaja muudatusega tehakse eelnõus muudatus ka määruse nr 53 § 9 lõikes 2. Täiendavalt lisatakse erinev taotluse esitamise tähtaeg talivilja ja suvivilja korral. Kui edaspidi esitatakse näiteks suvirapsi seemne sertifitseerimiseks taotlus 31. maiks, siis Põllumajandusamet jõuab taotlust menetleda enne põldtunnustamise algust ehk teisisõnu enne suvirapsi õitsemist sõltuvalt sordist juulis-augustis. Talirapsi puhul aga peab taotluse esitamise tähtajaks jääma 15. mai, sest põldtunnustamine on sageli juba mai lõpus.

**3. Eelnõu vastavus Euroopa Liidu õigusele**

Eelnõu on kooskõlas komisjoni rakendusdirektiiviga 2020/177/EL.

**4. Määruse mõjud**

Eelnõuga kaasneb vähene mõju riigiasutuste töökorraldusele ja põllumajandustootjatele, kuid ei kaasne mõju riigi julgeolekule, välissuhetele, regionaalarengule ega loodus- ja elukeskkonnale. Määruste muutmisega kaasneb vähene mõju põllumajandustootjaile seoses põllukultuuride seemne ja seemnekartuli sertifitseerimiseks esitatava taotluse tähtaja muutumisega.

Ettevõtjate halduskoormus seoses sertifitseerimiseks taotluse esitamisega väheneb, sest taotlust ja selle lisadokumente on võimalik esitada e-teenuse kaudu ning seetõttu on lihtsustunud taotluse esitamine.

Teraviljaseemnetest tatra seemne kategooriate täpsustamine võimaldab edaspidi toota tatart tavapärase seemne paljundussüsteemi kohaselt, sest minnakse üle ajutiselt toimunud süsteemilt tavapärasele aretusseemnest algavale tatra seemne paljundustsüklile.

Põllumajandusameti töökoormus vähenemine on tingitud 2019. aastal kliendiportaali kaudu e- teenust kasutades esitatud taotluse menetlemiseks ajakulu vähenemisest. See e-teenus on toimiv ja põllumajandustootjate poolt aktiivselt kasutusele võetud.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne kulusid ega tulusid riigieelarvesse.

**6. Määruse jõustumine**

Määrus jõustub üldises korras ja on ajastatud enne järgmise sertifitseerimise perioodi algust.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse arvamuse saamiseks Põllumajandusametile, Eesti Taimekasvatuse Instituudile, MTÜle Eesti Seemneliit, MTÜle Eesti Kartul ja MTÜle Eesti Talupidajate Keskliit.

Eelnõu esitatakse eelnõude infosüsteemi EIS kaudu kooskõlastamiseks Keskkonnaministeeriumile.

(allkirjastatud digitaalselt)

Tiina Saron

Kantsler

1. Komisjoni rakendusdirektiiv 2020/177/EL, millega muudetakse nõukogu direktiive 66/401/EMÜ, 66/402/EMÜ, 68/193/EMÜ, 2002/55/EÜ, 2002/56/EÜ ja 2002/57/EÜ, komisjoni direktiive 93/49/EMÜ ja 93/61/EMÜ ning rakendusdirektiive 2014/21/EL ja 2014/98/EL seemnete ja muu taimse paljundusmaterjali taimekahjustajate osas (ELT L 41, 13.02.2020, lk 1–77). Kättesaadav veebis: <https://eur-lex.europa.eu/legal-content/ET/TXT/?qid=1582811532896&uri=CELEX:32020L0177>. [↑](#footnote-ref-2)